‘Gemiddelde SA’ner nie veilig in sy huis’Polisieminister, Nathi Nhleko en waarnemende nasionale polisiekommissaris, lt.genl. Khomotso Phahlane, by ‘n mediakonferensie na afloop van die bekendstelling van die mees onlangse misdaadstatistiek. Foto: SAPD Die burgerregte-organisasie AfriForum het gesê die amptelike misdaadstatistiek oor huisroof toon gemiddelde Suid-Afrikaners is nie veilig in hul eie huise nie. Polisieminister, Nathi Nhleko en waarnemende nasionale polisiekommissaris, lt.genl. Khomotso Phahlane, het die mees onlangse misdaadstatistiek Vrydag in Kaapstad bekendgestel. Ian Cameron, AfriForum se hoof van gemeenskapsveiligheid, het gesê ŉ vroeëre voorspelling van die organisasie, dat geweldsmisdaad in Suid-Afrika drasties styg, was in die kol. “Statistieke toon ŉ skokkende 63%-styging in huisroof oor die afgelope tien jaar, met ŉ styging van 2,7% in die afgelope jaar. Hieruit is dit duidelik Suid-Afrikaners moet, in vennootskap met plaaslike polisie, self begin om verantwoordelikheid vir hul veiligheid te neem.” Hy het ook beklemtoon statistiek toon ’n styging van 3,2% in die moordsyfer, met 18 673 mense wat die afgelope jaar in Suid-Afrika vermoor is. “Voertuigkaping en roof met verswarende omstandighede is nog rede tot kommer. Dié statistieke toon ’n styging van sowat 14,3% in voertuigkapings, terwyl roof met verswarende omstandighede met ŉ totaal van 2,7% gestyg het, 10% in Limpopo, 6% in Mpumalanga en 5% in Gauteng.” Volgens Cameron kan Phahlane se Back-To-Basics-strategie slegs suksesvol wees wanneer dit in samewerking met gemeenskappe gedoen word. “Om die belangrikheid van vennootskappe tussen die plaaslike polisie en gemeenskappe te beklemtoon, gaan AfriForum op 6 September 2016, in samewerking met die Suid-Afrikaanse Instituut vir Rasseverhoudings (SAIRV), dié instituut se verslag Winning the war on crime in South Africa, analiseer,” het hy gesê. “Hoewel lt.genl. Phahlane ŉ beduidende verskil in die bestuur van die polisiediens gemaak het, kan ons nie verwag die staat gaan die enigste oplossings vir die hoë misdaadstatistiek bied nie. Selfdoenpogings, soos dié van AfriForum se groeiende buurtwagstelsels en die samewerking met die SAPD, gaan éérder gemeenskapsveiligheid in die komende jare verseker.”